Tuc dam, a Dé móir
Tuc dam, a Dé móir,
for bith ché (ní chél),
ar píana na plág,
tonna díana dér.
Dom-roiched for rith
soithech ná rop saich
co rós m' áenur moch
tar cach m-báegul m-braith.
Uchán, a Chríst cáidh,
cen sruthán dom grúaid,
feib tucais In linn
don banscáil timm thrúaig.
Uchán, ar cach n-alt
cen sruthán tar m' ucht
co rob nige in-nocht
dom chride 's dom churp.
Ar cach senóir sruith
fo-rácaib a thoich,
ar do ríge réil,
ar do chéim for croich,
Ar cach óen ro chí
a chlóen for bith ché,
mo chloíne, a Dé bí,
co ro choíne mé.
Ar do maith co mór,
ar do flaith cen lén,
co h-opunn, co h-úain,
tuc dam topur n-dér.
A mo dile, a Dé,
im chride do chrú.
Déra dam, a Dé,
cé do-béra acht tú?